**Gyakran ismételt kérdések a koronavírus miatt bevezetett megváltozott iskolai munkarendről**

**1. Ki dönt az egyházi fenntartású óvodák vonatkozásában a rendkívüli szünet elrendeléséről?**

A 45/2020. (III.14.) Kormányrendelet 2.§-a egyértelműen meghatározza, hogy az óvoda elhelyezkedése szerinti települési önkormányzat polgármestere (a fővárosban a fővárosi kerületi polgármesterre) dönt a rendkívüli szünet elrendeléséről. Ez a szabály az egyházi fenntartású óvodákra is vonatkozik.

**2. A Magyarországi Evangélikus Egyház, mint fenntartó, ad-e ki egyéb utasítást a koronavírus kapcsán kialakult vészhelyzettel kapcsolatosan, vagy a megismert rendeleteknek megfelelően járjak el intézményvezetőként?**

A veszélyhelyzetre tekintettel kihirdetett jogszabályok az egyházi intézményekre is vonatkoznak. A jogalkotó nem adott felhatalmazást sem az egyházaknak, sem más fenntartónak a lefektetett szabályoktól való eltérésre. Az intézményvezetők – munkáltatói jogkörükben eljárva- ezek alapul vételével hozhatják meg saját intézményeikre vonatkozó intézkedéseiket.

**3. Karanténba került egy kollégánk. Ebben az esetben táppénzen van, vagy fizetés nélküli szabadságon?**

Aki a COVID-19 vírussal kapcsolatban otthonában, vagy egészségügyi intézményben járványügyi megfigyelés (karantén) alá került, keresőképtelen (táppénzes) állományba vehető. *(Részletes tájékoztató olvasható a Nemzeti Népegészségügyi Központ honlapján:*

<https://www.nnk.gov.hu/index.php/lakossagi-tajekoztatok/koronavirus/553-tappenz-informacios-osszefoglalo-a-covid-19-virus-fertozessel-kapcsolatban>)

**4. Az elektronikus naplóba továbbra is az órarend szerinti órákat kell beírni?**

A digitális napló továbbra is bizonylati dokumentum munkaügyi és tanügyi tekintetben is. A mulasztások kivételével mindent vezetni kell benne, ami megvalósul. Az órarend az esetleges projektekhez hozzáigazítható.

**5. Hogyan történik az SNI tanulók további fejlesztése, amit eddig egy óraadó pedagógus látta el?**

Dr. Maruzsa Zoltán államtitkár az intézményvezetőknek írt levelében utal arra, hogy a utazó gyógypedagógiai szolgálat jelenleg szünetel, minden más vonatkozásban pedig az általános tudnivalók érvényesek velük kapcsolatban.

**6. Az óvodák bezárásával milyen munkajogi helyzetbe kerülnek az óvodák alkalmazottai?**

Az államtitkárságnak feltettük a kérdést, válaszuk után frissítjük a dokumentumot.

**7. A kialakult helyzetben mi legyen azokkal a hátrányos helyzetű tanulókkal, akiknek nincs otthon sem számítógépük, sem megfelelő mobil eszközük, sem internetkapcsolatuk, valamint családi hátterük sincs meg az otthon tanuláshoz?**

Feladatok kiadhatók papír alapon is. A feladatokat a tanulóhoz szülő, osztálytárs is elviheti. Ezt az iskola udvarán, előterében átveheti. A tanulók papíron is kidolgozhatják és beküldheti a feladatokat, ha az elektronikus úton történő megküldés nem lehetséges.

**8. Dr. Maruzsa Zoltánnak az intézményvezetőkhöz írott levelében az szerepel, hogy a tankerületi központok által megszervezett kiscsoportos felügyelet megszerezésében egyeztetés alapján a nem állami fenntartású intézmények is részt vehetnek. Ez azt jelenti, hogy az evangélikus egyház által fenntartott intézmények saját hatáskörben is megszervezhetik a gyermekek/tanulók kiscsoportos felügyeletét, nem kötelező a tankerületek általi szervezéshez csatlakozniuk?**

Az államtitkárságnak feltettük a kérdést, válaszuk után frissítjük a dokumentumot.

**9. A tankerületi központ által megszervezett kiscsoportos felügyelet esetében tájékoztassuk a szülőket, hogy ilyen igény esetén forduljanak közvetlenül a tankerülethez, vagy az intézmény gyűjtse össze az igényeket és az összesített adattal forduljunk a tankerületi központhoz?**

Nincs általános szabályozás, javasoljuk, hogy minden intézményvezető egyeztesse le az esetében illetékes tankerülettel?

**10. Kötelesek vagyunk-e a tankerületi központ által megszervezett kiscsoportos felügyelethez az intézményünket felajánlani?**

Amennyiben az államtitkárság a 7. kérdésre azt választ adja, hogy az egyházi intézmények saját maguk külön is megszervezhetik a tanulók kiscsoportos felügyeletét, akkor az egyházi intézményben csak az oda járó tanulók felügyeletére kerül sor. Ekkor vélhetően a tankerület a saját iskolájában oldja meg a többi tanuló felügyeletét.

Természetes azokon a településeken, ahol az egyházi fenntartású nevelési-oktatási intézmény az egyetlen, ott is együtt kell működni a tankerülettel, ugyanis ott más épületet nem tudnak igénybe venni

**11. Milyen feladatot adjunk a testnevelőknek, napközis foglalkozás tartó pedagógusoknak?**

Intézményvezetői döntés, hogy milyen feladatot adunk nekik. Ez lehet egy másik kolléga támogatása is (pl. amíg ő szaktárgyi tartalmakat feldolgozó gyakorlatokat dolgoz ki, addig a testnevelő segít létrehozni vagy adminisztrálni az elektronikus úton elérhető tanulói csoportot, kinyomtatja és rendszerezi a papír alapon eljuttatandó feladatokat). A napközis pedagógus ugyanígy támogathatja kollégája munkáját, de gyűjthet közösségi témákat is, amelyeket online felületen (pl. Google.doc) közösen dolgoznak majd fel a tanulók.

**12. Mi lehet a fejlesztő pedagógus feladata?**

A tanítókkal – szaktanárokkal együttműködve a SNI, BTMN tanulóknak egyéni képességeikhez és igényeikhez igazítja a segédleteket, feldolgozandó anyagokat, feladatokat.

**13. Mi lehet az óvodapedagógus feladata, ha egy szülő sem kérte gyermeke felügyeletét?**

Átmenetileg adminisztráció, önképzés. Az államtitkárságnak feltettük a kérdést, válaszuk után frissítjük a dokumentumot.

**14. Lehet-e versenyfelkészítő, egyéni fejlesztő foglalkozást szervezni?**

Csak online csatornán, telefonon vagy papír alapon kommunikáljunk a tanulókkal. Személyes jelenlétet igénylő alkalom –a kis csoportokban történő felügyelettől eltekintve- nem szervezhető.

**15. Szervezhető-e osztályozó vizsga, felvételi elbeszélgetés, ahol a tanulók egyesével jelennek meg az intézményben?**

Nem. Személyes jelenlétet igénylő alkalom –a kis csoportokban történő felügyelettől eltekintve- nem szervezhető.